Document ID: 32006D0722

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Οκτωβρίου 2006
για έγκριση της διάθεσης στην αγορά του «κραμβελαίου με υψηλή περιεκτικότητα σε ασαπωνοποίητες ύλες» ως νέου συστατικού τροφίμων βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2006) 4975]
(Το κείμενο στη γαλλική γλώσσα είναι το μόνο αυθεντικό)
(2006/722/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 24 Οκτωβρίου 2001 η εταιρεία Laboratoires Pharmascience (με σημερινή επωνυμία Laboratoires Expanscience) υπέβαλε αίτημα στις αρμόδιες αρχές της Γαλλίας για να διαθέσει στην αγορά «κραμβέλαιο με υψηλή περιεκτικότητα σε ασαπωνοποίητες ύλες» ως νέο συστατικό τροφίμων.
(2)
Στις 8 Ιανουαρίου 2002 οι αρμόδιες αρχές της Γαλλίας διαβίβασαν την αρχική τους έκθεση αξιολόγησης στην Επιτροπή. Η έκθεση κατέληγε στο συμπέρασμα ότι το «κραμβέλαιο με υψηλή περιεκτικότητα σε ασαπωνοποίητες ύλες» προτεινόμενο ως συστατικό τροφίμων σε ημερήσια πρόσληψη 1,5 g ημερησίως, καθιστά δυνατή τη συμπλήρωση της πρόσληψης βιταμίνης E και επίσης κατέληγε στο συμπέρασμα ότι τα επίπεδα φυτοστερόλης δεν ήταν επαρκή για τη μείωση της χοληστεριναιμίας.
(3)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 18 Φεβρουαρίου 2002.
(4)
Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή.
(5)
Κατά συνέπεια, στις 30 Ιανουαρίου 2004, ζητήθηκε η γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ).
(6)
Στις 6 Δεκεμβρίου 2005 η ΕΑΑΤ ενέκρινε τη «γνώμη της επιστημονικής ομάδας για τα διαιτητικά προϊόντα, τη διατροφή και τις αλλεργίες κατόπιν αιτήματος της Επιτροπής σχετικά με “κραμβέλαιο με υψηλή περιεκτικότητα σε ασαπωνοποίητες ύλες” ως νέο συστατικό τροφίμων».
(7)
Η γνώμη κατέληγε στο συμπέρασμα ότι το προτεινόμενο επίπεδο ημερήσιας λήψης 1,5 g «κραμβελαίου με υψηλή περιεκτικότητα σε ασαπωνοποίητες ύλες» είναι ασφαλές.
(8)
Αναγνωρίζεται ότι το «κραμβέλαιο με υψηλή περιεκτικότητα σε ασαπωνοποίητες ύλες» στο προτεινόμενο επίπεδο χρήσης των 1,5 g αποτελεί ασφαλή πηγή βιταμίνης Ε. Για την επισήμανση και την παρουσίαση εφαρμόζεται η οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (2).
(9)
Βάσει της επιστημονικής αξιολόγησης διαπιστώθηκε ότι το «κραμβέλαιο με υψηλή περιεκτικότητα σε ασαπωνοποίητες ύλες» ικανοποιεί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το «κραμβέλαιο με υψηλή περιεκτικότητα σε ασαπωνοποίητες ύλες», όπως προσδιορίζεται στο παράρτημα, δύναται να διατεθεί στην αγορά της Κοινότητας ως νέο συστατικό τροφίμων προς χρήση σε συμπληρώματα διατροφής.
Άρθρο 2
Η μέγιστη ποσότητα «κραμβελαίου με υψηλή περιεκτικότητα σε ασαπωνοποίητες ύλες» παρούσα σε μερίδα που προτείνεται για ημερήσια κατανάλωση από τον κατασκευαστή είναι 1,5 g.
Άρθρο 3
Η ονομασία του νέου συστατικού τροφίμων θα είναι «εκχύλισμα κραμβελαίου».
Άρθρο 4
Η παρούσα απόφαση απευθύνεται στα Laboratoires Expanscience, Siège Social, 10, Avenue de l’Arche, F-92419 Courbevoie Cedex.
Βρυξέλλες, 24 Οκτωβρίου 2006.

Labels: 0
3
17